Broj: 711-I-525-P-46-20/21-06-11

Zagreb, 19. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnika Borisa Miletića, gradonačelnika Grada Pule**,na 119. sjednici, održanoj 19. ožujka 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Borisa Miletića, gradonačelnika Grada Pule, povodom navoda iz prijave zaprimljene pod brojem: 711-U-786-P-46/20-01-2 dana 14. veljače 2020.g., u vezi okolnosti podizanja kredita u Zagrebačkoj banci d.d. s kojom Grad Pula ima sklopljen Ugovor o otvaranju i vođenju računa i obavljanju poslova platnog prometa, neće se pokrenuti, s obzirom da iz prikupljenih podataka i dokumentacije ne proizlazi da je postupanjem ili propustom dužnosnika u konkretnom slučaju došlo do moguće povrede odredbi ZSSI-a.**

Obrazloženje

Protiv dužnosnika Borisa Miletića, gradonačelnika Grada Pule, podnesena je dana 14. veljače 2020.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-786-P-46/20-01-2. Povodom navedene prijave otvoren je predmet broj P-46/20.

U prijavi se u bitnom navodi kako je dužnosnik Boris Miletić, gradonačelnik Grada Pule, podigao kredit u Zagrebačkoj banci od 80.000 eura s uz povlaštenu kamatu od svega 2,70 posto dok npr. izabrani predsjednik RH otplaćuje kredit s kamatnom stopom od 5,6 posto za kupnju stana. Kredit je otplaćen u svega 2 godine. U prijavi se dalje navodi kako sukladno Zakonu o proračunu, jedinica lokalne samouprave može imati samo jedan poslovni računu, dakle račun u samo jednoj banci. U slučaju grada Pule to je od 2010. godine Zagrebačka banka d.d. te da su naputkom gradonačelnika, sva trgovačka društva i javne ustanove kojima je osnivač Grad Pula morali su otvoriti glavni poslovni račun u Zagrebačkoj banci d.d.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Boris Miletić obnašao dužnost gradonačelnika Grada Pule od 7. lipnja 2013.g. do 25. svibnja 2017.g. te da navedenu dužnost ponovno obnaša od 26. svibnja 2017.g. Stoga je, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Povodom zaprimljene prijave Povjerenstvo je od Grada Pule zatražilo očitovanje je li Grad Pula za vrijeme mandata dužnosnika Borisa Miletića, gradonačelnika Grada Pule, mijenjao poslovnu banku u kojoj Grad Pula ima otvoren poslovni račun. Ukoliko jest, koja banka je bila poslovna banka Grada Pule, a koja je sada, kada je došlo do promjene, koji su razlozi promjene, koji je postupak prethodio promjeni banke (je li raspisan natječaj, prikupljeno više ponuda ili sl.), koji su razlozi odabira nove poslovne banke te posebno koja je bila uloga dužnosnika Borisa Miletića prilikom promjene poslovne banke. Također je zatraženo očitovanje je li dužnosnik Boris Miletić donio odluku ili usmenu/pisanu uputu (naputak) trgovačkim društvima i/ili javnim ustanovama kojima je Grad Pula osnivač da promjene banku u kojoj imaju otvoren poslovni račun.

Grad Pula je dana 30. ožujka 2020.g. dostavio očitovanje, KLASA: 022-05/20-01/57 URBROJ: 2168/01-02-01-0201-20-2 od 17. ožujka 2020.g. u kojem se navodi kako gradonačelnik Grada Pule, Boris Miletić obnaša dužnost gradonačelnika od 29. lipnja 2006. godine. Od tada do danas Grad Pula imao je otvoren poslovni račun u bankama kako slijedi: U razdoblju od 01.01.2003. godine do 31.08.2007. godine bio je otvoren račun kod Hypo Alpe-Adria-Bank d.d. Zagreb. U prilogu dostavljamo Ugovor od 31.12.2002.godine Gradsko poglavarstvo Grada Pule donijelo je Zaključak o otkazu Ugovora o otvaranju i vođenju poslovanja te obavljanju platnog prometa zaključen sa Hypo-Alpe-Adria-Bank d.d. Zagreb od 31.12.2002. godine, Klasa:022-05/07-01/489 Urbroj:2168/01-01-02-07-12 od 13. srpnja 2007. godine. U razdoblju od 01.09.2007. godine do 31.03.2010. godine bio je otvoren račun kod Hrvatske poštanske banke d.d. Zagreb. Odluku o izboru banke donijelo je Gradsko poglavarstvo Grada Pule Klasa:022-05/07-01/598 Urbroj:2168/01-01-02-07-2 od 27. kolovoza 2007. godine, dostavljamo u prilogu. Zbog neispunjavanja dogovorenih obveza podrške sportskim i kulturnim subjektima Grada Pule u 2009. godine od strane Hrvatske poštanske banke d.d., kao i nepostojanje dobre volje za nastavak suradnje u 2010. godine otkazan je ugovor. Od 01.04.2010. godine Grad Pula posluje preko računa otvorenog u Zagrebačkoj banci d.d. Zagreb. Odluku o izboru banke donio je Gradonačelnik Grada Pule Klasa:023-01/10-01/269 Urbroj:2168/01-01-02-01-0019-10-2 od 04. ožujka 2010. godine.

U očitovanju se također navodi kako je Grad Pula od 01. siječnja 2012. godine uveo sustav Lokalne riznice te svi proračunski korisnici Grada Pule imaju jedinstveni račun putem kojeg obavljaju svoje poslovanje s time da trgovačka društva u vlasništvu/većinskom vlasništvu Grada Pule imaju otvorene poslovne račune u više banaka koje se dalje u očitovanju navode.

U prilogu očitovanja dostavljeni su Ugovor o otvaranju i vođenju računa te obavljanju platnog prometa od 31. prosinca 2002.g. između Grada Pule i Hypo Alpe-Adria Bank d.d., Zaključak o otkazu ugovora od 13. srpnja 2007.g., koji je donijelo Gradsko poglavarstvo Grada Pule – potpisan po predsjedniku Borisu Miletiću, Ugovor o otvaranju i vođenju transakcijskog raluna od 30. kolovoza 2007.g. između Grada Pule i HPB d.d., Ugovor o poslovnoj suradnji između HPB d.d. i Grada Pule od 30. kolovoza 2007.g., Odluku o izboru poslovne banke od 4. ožujka 2010.g., Ugovor o otvaranju i vođenju računa od 23. ožujka 2010.g. između Grada Pule i Zagrebačke banke d.d. i Odluka o sustavu glavne knjige riznice Grada Pule, te načinu vođenja jedinstvenog računa riznice iz 2011.g.

Uvidom u dokumentaciju utvrđeno je kako je dužnosnik Boris Miletić, kao predsjednik Gradskog poglavarstva Grada Pule dana 13. srpnja 2007. godine donio Zajlkučak kojim se otkazuje Ugovor o otvaranju i vođenju računa te obavljanju platnog prometa zaključen sa Hypo Alpe-Adria-Bank d.d. Zagreb dana 31.12.2002. godine.

Dužnosnik Boris Miletić je kao gradonačelnik grada Pule dana 4. ožujka 2010. godine, donio Odluku da će Grad Pula poslove platnog prometa obavljati putem Zagrebačke banke d.d. Zagreb. Sredstva će se voditi putem objedinjenog obračunskog vođenja računa.

Isto tako utvrđeno je kako je Gradsko vijeće Grada Pule dana 11. listopada 2011. godine donijelo Odluku kojom se uređuje riznica Grada Pule kao sustav upravljanja tijekovima proračunskih sredstava Grad Pula i njenih proračunskih korisnika, te odnosi u svezi s njenim ustrojavanjem, održavanjem i korištenjem. Osnovu Lokalne riznice čine jedinstveni račun i informacijsko-informatički sustav Lokalne riznice. Jedinstveni račun Lokalne riznice je sustav računa preko kojeg se izvršavaju uplate prihoda i primitaka, te isplate rashoda i izdataka Gradskog proračuna i proračunskih korisnika. Lokalna riznica ima jedan račun za sva plaćanja, a računi proračunskih korisnika sastavni su dio tog računa. Sva plaćanja unutar Gradske riznice prema dobavljačima proračunskih korisnika izvršavaju se izravno, temeljem zahtjeva proračunskih korisnika Lokalne riznice za plaćanje, putem jedinstvenog računa.

Sukladno članku 15. gore navedene Odluke Korisnici Lokalne riznice prijeći će na izravnu isplatu s jedinstvenog računa riznice 01. siječnja 2012. godine. Proračunski korisnici obvezni su sa danom 31. prosincem 2011. godine zatvoriti žiro- račune preko kojih posluju i sredstva prenijeti na žiro-račun Grada Pule. Odlukom su kao proračunski korisnici Grada Pule određeni: Istarsko narodno kazalište - Gradsko kazalište Pula, Gradska knjižnica i čitaonica Pula, Predškolska ustanova Dječji vrtići Pula, DV - SI Rin Tin Tin Pula-Pola, Javna vatrogasna postrojba Pula, Dnevni centar za rehabilitaciju Veruda – Pula, Osnovne škole na području grada Pule, Mjesni odbori na području grada Pule i Vijeća nacionalnih manjina na području grada Pule.

Povjerenstvo je potom zatražilo dodatno očitovanje od Grada Pule u smislu da se Grad Pula dodatno očituje koji je postupak prethodio promjeni banke u travnju 2010.g., odnosno je li bio raspisan natječaj, prikupljeno više ponuda ili sl. te koji su bili razlozi odabira Zagrebačke banke za novu poslovnu banku. Također je li dužnosnik Boris Miletić donosio odluku ili usmenu/pisanu uputu (naputak) trgovačkim društvima i/ili javnim ustanovama kojima je Grad Pula osnivač da promjene banku u kojoj imaju otvoren poslovni račun.

Grad Pula je 30. studenog 2020.g. dostavilo dodatno očitovanje, KLASA: 022-05/20-01/57 URBROJ: 2168/01-02-01-0201-20-4 od 30. studenog 2020.g. u kojem se navodi kako je dostavljena sva tražena dokumentacija koju posjeduju. Razlog prelaska u drugu banku 2010. godine, kako je i navedeno u prethodno dostavljenom očitovanju, je neispunjavanje dogovorenih obveza podrške sportskim i kulturnim subjektima Grada Pule u 2009. godine od strane Hrvatske poštanske banke d.d., kao i nepostojanje dobre volje za nastavak suradnje u 2010. godine otkazan je ugovor. Zagrebačka banka d.d. Zagreb je vodeća banka u Republici Hrvatskoj. Od 01.04.2010. godine Grad Pula posluje preko računa otvorenog u Zagrebačkoj banci d.d. Zagreb. Odluku o izboru banke donio je Gradonačelnik Grada Pule Klasa:023-01/10-01/269 Urbroj:2168/01-01-02-01-0019-10-2 od 04. ožujka 2010. godine, zaključen je Ugovor o objedinjenom obračunskom vođenju računa od 28. svibnja 2010. godine kojim se osiguravaju povoljniji uvjeti poslovanja.

Uvidom u podnesenena Izvješća o imovinskom stanju dužnosnika utvrđeno je kako je dužnosnik boris Miletić u svojim ranijim Izvješćima prijavio kredit kod Zagrebačke banke d.d. u znosu od 80.000,00 EUR, s godinom zaduženja: 2017.g.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti, koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana.

Povjerenstvo obrazlaže da sadržaj zaprimljene prijave sam po sebi ne upućuje na okolnosti iz kojih bi proizlazila moguća povreda odredbi ZSSI-a od strane prijavljenog dužnosnika. Dužnosnik je ostvario kredit u kreditnoj instituciji 2017.g. s kamatnom stopom koju je ugovorio. Kamatne stope kreditnih institucija, u okviru zakonskih ragulativa, prepuštene su tržištu i ocjeni i odluci same kreditne institucije u konkretnom ugovornom odnosu s klijentom. Iz samih navoda predmetne prijave te podataka koje Povjerenstvo može utvrditi ne može se zaključiti kako se ugovorenom kamatnom stopom na bilo koji način utjecalo da dužnosnik u obnašanju svoje dužnosti zloupotrijebi neka svoja prava koja iz te dužnosti proizlaze. Napominje se pritom kako je odabir iste banke za vođenje računa Grada Pule, a u kojoj je dužnosnik podigao kredit, bilo sedam godina prije nego je dužnosnik predmetni kredit realizirao. Isto tako, iz očitovanja Grada Pule proizlazi kako su postojali razlozi za promjene kreditnih institucija s kojima je Grad Pula imao poslovne odnose u smislu vođenja računa i obavljanja poslova platnog prometa. U odnosu na ostale navode iz prijave, Povjerenstvo nije utvrdilo da bi dužnosnik Boris Mletić davao upute trgovačkim društvima i/ili javnim ustanovama kojima je Grad Pula osnivač da promjene banku u kojoj imaju otvoren poslovni račun u smislu u kojem se to navodi u prijavi. Odluku o uspostavi Lokalne riznice te korištenje jedinstvenog računa riznice od strane svih proračunskih korisnika Grada Pule donijelo je Gradsko Vijeće Grada Pule 11. listopada 2011.g.

Slijedom svega navedenog, Povjerenstvo nije steklo saznanja koja bi upućivala na moguću povredu odredbi ZSSI-a od strane dužnosnika Borisa Miletića te je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Boris Miletić, osobnom dostavom
2. Podnositelju prijave, poštom na dostavljenu adresu
3. Objava na internetskoj stranici Povjerenstva
4. Pismohrana